अभ्यास मैच में भारत ने किया बैटिंग का फैसला  
भारत के कार्यवाहक कप्तान गौतम गंभीर ने नार्थम्पटनशर के खिलाफ दो दिवसीय अभ्यास मैच में टॉस जीतकर पहले बल्लेबाजी करने का फैसला किया।
भारत के कार्यवाहक कप्तान गौतम गंभीर ने नार्थम्पटनशर के खिलाफ दो दिवसीय क्रिकेट अभ्यास मैच में टॉस जीतकर पहले बल्लेबाजी करने का फैसला किया। सलामी बल्लेबाज गंभीर टीम की अगुआई कर रहे हैं, जबकि कप्तान महेंद्र सिंह धोनी भी टीम में शामिल हैं। धोनी हालांकि शायद विकेटकीपिंग नहीं करें, क्योंकि रिजर्व विकेटकीपर रिद्धिमान साहा को अंतिम एकादश में शामिल किया गया है।  सचिन तेंदुलकर, राहुल द्रविड़ और प्रवीण कुमार को आराम दिया गया है। भारत ने वीरेंद्र सहवाग, गौतम गंभीर और जहीर खान तीनों को इस मैच में खिलाया है, जिनके 10 अगस्त से शुरू हो रहे तीसरे टेस्ट में टीम इंडिया को मजबूत देने की संभावना है।  लेग स्पिनर अमित मिश्रा को भी मौका मिला है। इस मैच के दौरान दोनों टीमों के लिए 100 ओवर निर्धारित किए गए हैं। दिन में 90 ओवर फेंके जाएंगे। इसके अलावा प्रत्येक टीम में 12 खिलाड़ी भी होंगे।